Агенцијата за заштита на правото на слободен пристап до информациите од јавен карактер согласно член 109 став 5 од Законот за општата управна постапка („Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер („Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер („Службен весник на Република Северна  Македонија“ бр. 60/20), постапувајќи по Жалбата изјавена од П. М. од Скопје, поднесена против Решение на Министерството за финансии, по предметот Барање за пристап до информации од јавен карактер, на 05.06.2026 година го донесе следното:

Р Е Ш Е Н И Е

1.Жалбата изјавена од П. М. од Скопје, поднесена против Решение на Министерството за финансии со бр.03-1084/3 од 22.04.2026 година, заведена во Агенцијата со бр.08-122 на 08.05.2026 година, по предметот Барања за пристап до информации од јавен карактер, СЕ ОДБИВА како неоснована.
2.СЕ ПОТВРДУВА Решението на Имателот на информација со бр.03-1084/3 од 22.04.2026 година.

О Б Р А З Л О Ж Е Н И Е

П. М. од Скопје, како што е наведено во Жалбата,  на 30.03.2026 година, поднела Барање за пристап до информации од јавен карактер до Министерството за финансии, со кое побаралa по е-маил да и се достават во фотокопија или електронски запис следните информации: 
„1. Барање за денационализација за катастарски парцели 4569/1, 4696/2; 4694; 4691/2; 4693; 4698 и 4685/22 катастарска општина Тетово 2 (поранешна 6572 КО Тетово) поднесени од Н. С. од Тетово.
2. Решение за денационализација за катастарски парцели парцели 4569/1, 4696/2; 4694; 4691/2; 4693; 4698 и 4685/22 катастарска општина Тетово 2 (поранешна 6572 КО Тетово)
3. Барање за одредување на надомест во вид на реален имот – земјиште од 10.12.2024 поднесено од Н. С. од Тетово.
4. Дополнителнорешение ДН.бр.19-78/7
5. Сите барања за денационализација поднесени од Нермин Сулејмани и документите поврзани со нив.”
Постапувајќи по оваа Барање, Имателот на информации му доставил на Барателот Решение бр.03-1084/3 од 22.04.2026 година со кое се одбива. Во Решенијата е наведено: „...Во врска со одредбите и случаите предвидени во член 6 од Законот за слободен пристап до информации од јавен карактер...Министерството за финансии во својство на имател на информација задолжително спроведе постапка на тест за штетност. При што, утврди дека во конкретниот случај се работи за барање за достава конкретни акти од постапка за денационализација во која барателот ниту се јавува како странка, ниту пак се јавува како заинтересирано лице. Имено, во член 6 став (!) точка 2) од Законот за слободен пристап до информации од јавен карактер, имателите на информации можат да одбијат барање за пристап до информација во согласност со закон ако информацијата се однесува на „личен податок чие откривање би значело повреда на заштитата на личните податоци“...Од причина што во конкретниот случај, туку станува збор за барање на информација исклучиво за приватни и лични потреби и интереси, кое само по себе е од личен карактер и личен интерес на барателот на информацијата...”
Незадоволен од наведените Решенија, Барателот на информации на 06.05.2026 година поднесе Жалба, заведена во Агенцијата со бр.08-122 на 08.05.2026 година. Во Жалбата е наведено дека: „..Се работи за предмет за денационализација, кој е правосилен уште од 26.01.2026 година. Станува збор за земјиште во кое мајката на заменик министер во владата добива различно и многу повредно земјиште од она што го бара со предметот за денационализација, што претставува јавен интерес...“
Агенцијата, со електронски допис бр.08-122 од 11.05.2026 година, ја препрати Жалбата до Имателот на информации и побара во рок од седум (7) дена да се произнесе по истата и до Агенцијта да ги достави сите списи во врска со предметот.
На 15.05.2026 година, Имателот на информации до Агенцијата достави Одговор на жалба бр.03-1084/5 од 13.05.2025 година, заведен во Агенцијата под бр.08-122, со кој Имателот на информации останува на наводите на оспореното Решение.
Постапувајќи по наведената Жалба, Агенцијата за заштита на правото на слободен пристап до информациите од јавен карактер истата ја одби како неоснована, Решението на Имателот на информации бр.03-1084/3 од 22.04.2026 година го потврди, поради следното:
По разгледувањето на Жалбата и сите списи во врска со предметот, Агенцијата утврди дека Имателот на информации во врска со Барањето на Барателот постапил согласно одредбите на Законот за слободен пристап до информации од јавен карактер, односно донел Решение согласно член 6 став 1 точка 2 и член 6 став 3 од истиот Закон.
Имено, Имателот на информации во конкретниот случај одбива пристап до бараната информација со образложение дека станува збор за информации кои се однесуваат на физичко лице, односно личен податок чие откривање би значело повреда на заштитата на личните податоци, што значи дека побараните информации се лични документи поднесени до одредена институција за постапување, имено не е документ создаден од страна на Имателот на информации согласно своите надлежности.
Врз основа на сето погоре наведено, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.
 

ПРАВНА ПОУКА: Против ова Решение странката може да поведе управен спор пред Управниот суд во рок од 30 дена.


									Директор,
	                                                                                                      Петар Гајдов

